ทองมา ปลุกหุ้นพฤกษา
หุ้น PS สภาพคล่องเพิ่ม 5.89% หลัง &#8220;ทองมาผู้ถือหุ้นใหญ่&#8221; ขายสถาบันไทยต่างชาติกำเงินสดเฉียด 3,000 ล้าน ซิคเว่ทิ้งดีแทค 9 แสนเกลี้ยง
18 ส.ค. 2554

หุ้น PS สภาพคล่องเพิ่ม 5.89% หลัง “ทองมาผู้ถือหุ้นใหญ่” ขายสถาบันไทยต่างชาติกำเงินสดเฉียด 3,000 ล้าน ซิคเว่ทิ้งดีแทค 9 แสนเกลี้ยง 
วันที่ 18 ส.ค.ที่ผ่านมา มีการซื้อขายหุ้น บริษัท พฤกษา เรียลเอสเตท (PS)รายการใหญ่ (บิ๊กล็อต) มากถึง 73 รายการ รวม 130 ล้านหุ้น ในราคาเฉลี่ย 23 บาทต่อหุ้น เป็นเงินทั้งสิ้น 2,990 ล้านบาท นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ PS เปิดเผยว่า ตนและผู้ถือหุ้นใหญ่อีก 1 ราย ขายหุ้น PS บิ๊กล็อตจำนวน 5.89% ให้กับสถาบันไทยและต่างประเทศ ซึ่งช่วยเพิ่มสัดส่วนการถือหุ้นรายย่อยอีก 5.89% 
หลังการขายหุ้นครั้งนี้ นายทองมายังคงเป็นผู้ถือหุ้นใหญ่ สัดส่วน 58.6% จากโครงสร้างผู้ถือหุ้นวันที่ 16 มี.ค. นายทองมาถือสัดส่วน 61.32% โดยไม่นับรวมบุคคลในกลุ่มวิจิตรพงศ์พันธุ์อีก 11.55%
นายทองมา กล่าวว่า ได้มอบหมายให้บริษัทหลักทรัพย์ ภัทร เป็นผู้จัดจำหน่ายหุ้นจำนวน 130 ล้านหุ้น ด้วยวิธีการสำรวจความต้องการซื้อและประมูลราคากับนักลงทุนสถาบันทั้งในและต่างประเทศแบบข้ามคืน ซึ่งปรากฏว่ามีผู้สนใจซื้อมากกว่าจำนวนหุ้นที่เสนอขายประมาณ 1.8 เท่า
สาเหตุของการจัดสรรหุ้นส่วนตัวออกมาขาย เป็นเพราะการไปทำโรดโชว์ หรือการพบปะนักลงทุนทั้งในและต่างประเทศตลอดปีที่ผ่านมา พบว่านักลงทุนสอบถามมายังบริษัทและนายทองมา ถึงความเป็นไปได้ที่จะขายหุ้นส่วนตัวออกมา เพื่อเพิ่มสภาพคล่องและเพิ่มโอกาสให้นักลงทุน 
“ผมเชื่อว่าสภาพคล่องที่ดีขึ้นน่าจะเพิ่มปริมาณการซื้อขายหมุนเวียนในตลาด โดยเฉพาะสถาบันนอกก็สามารถเข้ามาลงทุนได้มากขึ้น และปีนี้หุ้นของบริษัทยังติดอยู่ในกลุ่ม SET 50 ด้วย” นายทองมา กล่าวสำหรับการทยอยขายหุ้นบิ๊กล็อตออกมามากในราคา 23 บาท ต่ำกว่าตลาด ทำให้นักลงทุนตกใจทิ้งหุ้นจนกดราคาร่วงไปต่ำสุดที่ 23.30 บาท ก่อนมีแรงซื้อกลับมาปิดที่ 24.90 บาท บวก 0.60 บาท ซึ่งเคลื่อนไหวในทิศทางเดียวกับ “PS13CA”
ด้านนายซิคเว่ เบรคเก้ กรรมการ บริษัท โทเทิ่ล แอ็คเซ็ส คอมมูนิเคชั่น (DTAC) ได้ขายหุ้น DTAC ออกมาทั้งหมดแล้ว หลังจากทยอยขายอย่างต่อเนื่องตั้งแต่เดือน ก.ค.ส.ค.นี้ รวมทั้งหมด 9 รายการ จำนวน 932,600 หุ้น คิดเป็นมูลค่ากว่า 30 ล้านบาท โดยขายผ่านตลาดหุ้นไทย และตลาดหุ้นสิงคโปร์ 
“นายซิคเว่ขายหุ้นล็อตสุดท้ายออกไปในวันที่ 16 และ 17 ส.ค. จำนวน 193,800 หุ้น และ 38,200 หุ้น ตามลำดับ” 
ทั้งนี้ นายซิคเว่ได้ขายหุ้น DTAC ออกมามากหลังคณะกรรมการโทรคมนาคมแห่งชาติ (กทช.) ประกาศเกณฑ์ห้ามบริษัทโทรคมนาคมมีผู้บริหารที่เป็นชาวต่างชาติตั้งแต่ระดับผู้จัดการขึ้นไปเมื่อวันที่ 3 ส.ค.ที่ผ่านมา
ด้านตลาดหุ้นวันที่ 18 ส.ค.ที่ผ่านมา ดัชนีปิดที่จุดสูงสุดในรอบ 2 ปี 3 เดือน ที่ระดับ 880.02 จุด บวก 1.64% ทำให้มูลค่าหลักทรัพย์ตามราคาตลาดรวม (มาร์เก็ตแคป) เพิ่มขึ้นเป็น 7.11 ล้านล้านบาท โดยต่างชาติซื้อหนัก 1,232 ล้านบาท สถาบันกลับมาเก็บ 1,086 ล้านบาท